2002/550/EY: Neuvoston päätös, tehty 27 päivänä kesäkuuta 2002, direktiivin 92/81/ETY 8 artiklan 4 kohdan mukaisen luvan antamisesta Yhdistyneelle kuningaskunnalle soveltaa eriytettyä valmisteverokantaa biodieselöljyä sisältäviin polttoaineisiin



Virallinen lehti nro L 180 , 10/07/2002 s. 0020 - 0021



Neuvoston päätös, tehty 27 päivänä kesäkuuta 2002, direktiivin 92/81/ETY 8 artiklan 4 kohdan mukaisen luvan antamisesta Yhdistyneelle kuningaskunnalle soveltaa eriytettyä valmisteverokantaa biodieselöljyä sisältäviin polttoaineisiin (2002/550/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo seuraavaa: (1) Yhdistynyt kuningaskunta on hakenut lupaa soveltaa eriytettyä valmisteverokantaa biodieselöljyyn, jota käytetään tieliikenteen polttoaineena joko sekoittamattomana tai dieselpolttoaineisiin sekoitettuna enintään 5 tilavuusprosenttiin asti eurooppalaisen standardin EN 590 mukaisesti. (2) Yhdistyneen kuningaskunnan pyynnöstä on ilmoitettu muille jäsenvaltioille. (3) Uusiutuvien energialähteiden ja erityisesti biopolttoaineiden kehittämistä on yhteisössä rohkaistu vuodesta 1985 alkaen. Viimeksi komissio on hyväksynyt 7 päivänä marraskuuta 2001 toimintasuunnitelman ja kaksi direktiiviehdotusta korvaavien polttoaineiden käytön edistämiseksi liikenteen alalla, ja niiden lähtökohtana on lainsäädäntöä ja verotusta koskevien toimenpiteiden toteuttamisen aloittaminen biopolttoaineiden käytön edistämiseksi. (4) Yhdistyneen kuningaskunnan viranomaisten hakema poikkeus noudattaa siten biopolttoaineiden alan kehittämistä koskevaa yhteisön lähestymistapaa, jonka tavoitteena on ympäristön suojelu ja energiahuollon varmuuden takaaminen. (5) Tarkoituksena on vahvistaa biodieselöljyn verokanta siten, että se on 20 pennyä alempi litralta kuin erittäin vähärikkiseen dieselöljyyn (ULSD) sovellettava verokanta. Nykyisten verokantojen perusteella biodieselöljyn valmistevero olisi 25,82 pennyä (41,4 senttiä) litraa kohti. Lisäksi Yhdistyneen kuningaskunnan ehdottama valmisteveron alennus on suhteutettu valmiiseen tuotteeseen sisältyvän biopolttoaineen prosenttiosuuteen. (6) Tosiasialliset valmisteverokannat ylittävät kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY(2) mukaisesti sovellettavat yhteisön vähimmäisverokannat: >TAULUKON PAIKKA> (7) Haetun alennuksen olisi koskettava tieliikenteen polttoaineena käytettävää biodieselöljyä, joka on valmistettu sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetun Euroopan parlamentin ja neuvoston direktiivin 2001/77/EY(3) 2 artiklan b kohdan mukaisesta biomassasta taikka käytetyistä paistoöljyistä. (8) Eriytettyä verokantaa on tarkoitus soveltaa sekoittamattomaan biodieselöljyyn tuotannon tai tuonnin tasolla. Biodieselöljyä voidaan sitten käyttää joko sellaisenaan tai sekoittaa se dieselpolttoaineisiin. Tuoduista sekoituksista on tarkoitus periä vero kunkin ainesosan pitoisuuden mukaisesti noudattaen asianmukaisia verokantoja. (9) Biodieselöljyn tuotantokustannukset ovat suuremmat kuin tavallisen dieselöljyn, ja tämän vuoksi sen vähittäismyyntihinta ei olisi kilpailukyinen ilman veronalennusta. Valmisteveron alennuksen tarkoituksena on tasoittaa ylimääräisten tuotantokustannusten vaikutusta. Biodieselöljyä voidaan tällöin myydä huoltamoilla samanlaisilla hinnoilla kuin tavallista dieselöljyä. (10) Yhdistyneen kuningaskunnan hallituksen olisi vuosittain tarkasteltava biodieselöljyn tuotantokustannuksia ja siten valvoa, ettei liikakorvausta tapahdu. (11) Annetun luvan olisi oltava voimassa viisi vuotta. (12) Komissio tarkastelee säännöllisesti alennuksia ja vapautuksia tarkistaakseen, vääristävätkö ne kilpailua, haittaavatko ne sisämarkkinoiden toimintaa ja ovatko ne yhteisön ympäristönsuojelu-, energia- ja liikennepolitiikkojen mukaisia, ON TEHNYT TÄMÄN PÄÄTÖKSEN: 1 artikla 1. Yhdistyneelle kuningaskunnalle annetaan lupa soveltaa eriytettyjä valmisteverokantoja biodieselöljyä sisältäviin tieliikenteen polttoaineisiin ja sekoittamattomana tieliikenteen polttoaineena käytettävään biodieselöljyyn. Biodieselöljy on direktiivin 2001/77/EY 2 artiklan b kohdan mukaisesta biomassasta tai käytetyistä paistoöljyistä valmistettua polttoainetta, jota käytetään tieliikenteen polttoaineena. 2. Valmisteveron alennus ei saa ylittää sitä valmisteveron määrää, joka kannettaisiin siitä 1 kohdassa tarkoitettujen tuotteiden sisältämän dieselöljyn määrästä, johon kyseistä alennusta voidaan soveltaa. 3. Edellä 1 kohdassa tarkoitettuihin tuotteisiin sovellettavien verokantojen on oltava direktiivissä 92/82/ETY säädettyjen velvoitteiden ja erityisesti sen 5 artiklassa tarkoitetun vähimmäisverokannan mukaiset. 2 artikla Valmisteveron alennuksia on mukautettava Yhdistyneen kuningaskunnan vuosittaisen tarkastelun perusteella, jotta alennukset eivät johda biopolttoaineiden tuotantoon liittyvien lisäkustannusten liikakorvaukseen. 3 artikla Tämän päätöksen voimassaolo päättyy 31 päivänä maaliskuuta 2007. 4 artikla Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle. Tehty Luxemburgissa 27 päivänä kesäkuuta 2002. Neuvoston puolesta Puheenjohtaja M. Arias Cañete (1) EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46). (2) EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY. (3) EYVL L 283, 27.10.2001, s. 33.